text: Hussælger? Trælse tider venter
  20 marts 2012 kl. 09.08
  Husejere har igen oplevet et fald i priserne. Værst er det gået udover sommerhusejere.
  Boligejere i 81 af landets 98 kommuner oplevede faldende huspriser i 2011's sidste kvartal.
  Det viser boligmarkedsstatistikken for 4. kvartal af 2011, som Realkreditrådet og Realkreditforeningen netop har offentliggjort.
  Huspriserne er faldet med 2,7 %, priserne på ejerlejligheder faldt med 1,8 %, og sommerhuspriserne faldt med 5,1 %. 
  Den økonomiske usikkerhed har ikke bare fået boligpriserne til at falde - men det tager også betydeligt længere at få solgt boligen, skriver Realkreditrådet og Realkreditforeningen.
  Salgstiden for parcelhuse er steget fra 192 dage til 210 dage, mens salgstiden for sommerhuse nu nærmer sig 300 dage.
  De lange salgstider skyldes - ifølge Realkreditrådet og Realkreditforeningen - en stor priskløft mellem køber og sælger.
  Sælgerne sætter simpelthen salgsprisen alt for højt.
  Huspriserne vil fortsat falde den kommende tid, forudser Realkreditrådet og Realkreditforeningen.
  Men den seneste tids bedring i den økonomiske nyhedsstrøm og de lave renter vil måske stabilisere boligpriserne senere på året, mener Realkreditrådet og Realkreditforeningen.
  